
Gwerthusiad beirniadol o ddatblygiad targed strategol mewn Cynllun Datblygu Ysgol: Gweithredoedd, Effaith a Myfyrdodau ar sail Tystiolaeth 
Cyflwyniad 
Yn yr adroddiad 'Arfer orau o ran datblygu arweinyddiaeth mewn ysgolion' (2015), mae Estyn yn pwysleisio'r angen i arweinwyr ysgol sefydlu diwylliant dysgu proffesiynol a chynllunio olyniaeth effeithiol fel rhan o'u strategaeth datblygu ysgol. Yn yr aseiniad hwn, byddaf yn arfarnu’n feirniadol un pwynt gweithredu o Gynllun Datblygu Ysgol (CDY) Ysgol A sef ‘Datblygu’r amgylchedd ddysgu allanol er mwyn cynnig profiadau gwerthfawr sy’n ennyn diddordeb disgyblion ac yn ysgogi eu dysgu’ (CDY Ysgol A, 2024-2025). Er mwyn sicrhau ymrwymiad i safonau moesegol ymchwil, yn unol â pholisi Cymdeithas Ymchwil Addysgol Prydain (BERA, 2024), byddaf yn cadw enw’r ysgol yn ddienw yn yr aseiniad er mwyn diogelu eu cyfrinachedd. 
Ysgol gynradd cyfrwng Cymraeg yn Sir Ceredigion gyda 370 o blant yw Ysgol A (CDY Ysgol A, 2024-2025). Mae'r flaenoriaeth hon yn arbennig o bwysig yng nghyd-destun yr Ysgol, gan fod canran sylweddol o’r disgyblion yn byw mewn ardaloedd sy’n wynebu heriau cymdeithasol ac economaidd sylweddol. Mae 25% o’r disgyblion yn byw yn y 10% o ardaloedd mwyaf difreintiedig yng Nghymru ar gyfer incwm a diogelwch cymunedol, ac mae 45% yn byw yn y 10% mwyaf difreintiedig o ran cyflogaeth (CDY Ysgol A, 2024-2025). O ystyried yr heriau hyn, mae gan yr ysgol ymrwymiad cryf i gefnogi datblygiad holistaidd ei disgyblion drwy greu amgylchedd dysgu cynhwysol, ysgogol ac ystyrlon. Bydd yr aseiniad hwn yn archwilio arwyddocâd datblygu'r ardal allanol gan ystyried y manteision i les disgyblion, eu profiadau dysgu a'r cysylltiadau â'r gymuned ehangach. Bydd y dadansoddiad yn cynnwys asesiad o'r sefyllfa bresennol, y camau gweithredu, tystiolaeth o'u heffeithiolrwydd ac argymhellion ar gyfer gwella ymhellach.

Adolygiad o’r Llenyddiaeth 

Yn ôl Bush a Bell (2020), mae arweinyddiaeth effeithiol yn dibynnu ar gael cynllunio pwrpasol sy’n darparu cyfeiriad clir i ysgolion, yn yr un modd, dywed Davies (2011) bod ysgolion llwyddiannus yn sicrhau eu bod yn canolbwyntio ar strategaethau hirdymor er mwyn sicrhau cynaliadwyedd. Dengys ymchwil gan Estyn (2022) bod ysgolion yng Nghymru sy’n dilyn dull systematig o gynllunio yn tueddu i fod â safonau uwch o ran dysgu a llesiant disgyblion. Yn yr un modd, amlyga Llywodraeth Cymru (2023) bod CDY effeithiol yn sicrhau bod polisïau ysgolion yn cyd-fynd â chynlluniau cenedlaethol er mwyn gwella addysg yn ei chyfanrwydd. 

Os yw creu CDY yn hanfodol, mae hefyd yn heriol. Gellid dweud bod diffyg amser ac adnoddau yn rhwystr ynddo ei hun sy’n cyfyngu ar allu ysgolion i ddatblygu a gweithredu ar gynlluniau (Stoll a Fink, 1996). Ceir ymchwil sy’n datgan nad yw bwriad a phwrpas CDY yn para yn hir os na chaiff y momentwm cychwnynnol ei gynnal (Fullan, 2007). Yn ôl Hopkins (2013) mae’n nodi pwysigrwydd bod yr holl randdeiliaid - gan gynnwys staff, rhieni a’r gymuned – yn rhan o’r broses o wella a datblygu’r ysgol. Yn ogystal, gall cyd-destun polisi greu rhwystrau gyda newidiadau cyson mewn polisïau addysgu sy’n debygol o arwain at ansicrwydd cynllunio hirdymor (OECD, 2018; Estyn, 2019).  Fel dywed Estyn (2015), mae angen i arweinwyr ysgol sefydlu diwylliant dysgu proffesiynol fel rhan o’u strategaeth CDY, ac er mwyn ei fod yn llwyddiant rhaid rheoli’r heriau a soniwyd amdanynt. Awgryma’r llenyddiaeth bod angen dull sy’n hyblyg, yn gydweithredol ac sy’n caniatáu i ysgolion allu addasu i gyd-destun sy’n debygol o newid, tra’n cynnal gweledigaeth glir ar gyfer dablygiadau hir dymor. 
Manteision a heriau’r ardal allanol 
Mae Cynllun Datblygu Ysgol A yn nodi pedair blaenoriaeth allweddol ar gyfer gwella profiadau dysgu disgyblion: ‘datblygu’r amgylchedd dysgu allanol’, ‘meithrin annibyniaeth disgyblion’, ‘datblygu darpariaeth dulliau sy’n ystyriol o drawma’, a ‘gwella sgiliau darllen’ (CDY Ysgol A, 2024-2025). Ar ôl ystyried y blaenoriaethau hyn, penderfynais ganolbwyntio ar y flaenoriaeth gyntaf - datblygu’r amgylchedd dysgu allanol. Mae llawer o fanteision ac heriau i’r dull hwn, gyda’u heffaith yn ymestyn i feysydd academaidd, cymdeithasol ac amgylcheddol. 
Mae dysgu yn yr ardal allanol yn cael effaith cadarnhaol ar iechyd a lles disgyblion. Dengys astudiaethau bod hyn yn gallu sicrhau lleihad mewn straen a gwellhad mewn llesiant meddylion ac emosiynol (Wells & Evans, 2003). Yn yr un modd, mae gweithgareddau awyr agored yn hyrwyddo iechyd corfforol gan annog disgyblion i fod yn fwy egnïol a lleihau risgiau iechyd hirdymor (Fjortoft, 2004). Mae dysgu yn yr ardal allanol hefyd yn helpu disgyblion i gysylltu gyda’r byd naturiol, y gobaith yw bod hyn yn eu hannog i werthfawrogi’r amgylchedd a chynyddu ymwybyddiaeth amgylcheddol (Palmberg & Kuru, 2000). Dengys ymchwil hefyd bod disgyblion sy’n ymgysylltu â natur yn datblygu agweddau cadarnhaol tuag at gadwraeth ac yn datblygu arferion cynaliadwy yn ogystal â dod i barchu a gwerthfawrogi eu cynefin (Louv, 2008). 

Mantais arall o ddysgu yn yr ardal allanol ydy hybu cydweithio rhwng disgyblion gan ffocysu ar sgiliau cyfathrebu a datrys problemau (Waite, 2011). Yn ôl Mannion et al. (2015), mae profiadau dysgu ardal allanol yn annog ac yn cynorthwyo disgyblion i ddatblygu sgiliau cydweithio, empathi a sgiliau datrys problemau, sydd o fudd nid yn unig i’w haddysg ond hefyd i’w datblygiad cymdeithasol ehangach. 

Serch hyn, mae yna sawl her. Mae trefnu gwersi yn yr awyr agored yn gofyn am gynllunio manwl er mwyn sicrhau bod yr holl adnoddau angenrheidiol ar gael. Mewn ysgol sydd â nifer fwy o ddisgyblion, mae cyfyngiadau amserlen hefyd yn gallu ei gwneud hi’n anodd i integreiddio dysgu yn yr ardal allanol yn rheoliadd i’r cwricwlwm (Beames et al., 2012). Yn ôl Nicol et al. (2007), mae rhai disgyblion o’r farn bod yr amgylchedd allanol yn tynnu eu sylw, gan arwain at lefelau canolbwyntio is o gymharu â’r ystafell ddosbarth. Her arall yw risgiau iechyd a diogelwch. Mae’n hanfodol bod athrawon yn cynnal asesiadau risg manwl cyn unrhyw weithgaredd sy’n cymryd lle yn yr awyr agored (O’Brien & Murray, 2007). Mae hefyd pryderon ynghylch anafiadau posib megis baglu, clwyfau sy’n gallu deillio o gyffwrdd planhigion neu hyd yn oed mynd ar goll (Rickinson et al., 2004). 

Strategaethau a Dulliau mewn ‘Dysgu yn yr Ardal Allanol’
Yn ôl ymchwil ddiweddar gellir defnyddio’r ardal allanol er mwyn rhoi sawl strategaeth a dull cefnogi dysgu ar waith (Waite, 2011). Mae’r ‘Education Endowment Foundation’ (EEF) wedi tynnu sylw at werth ymgorffori strategaethau dysgu cymdeithasol ac emosiynol mewn ardaloedd allanol. Awgryma eu hymchwil bod disgyblion sy’n cymryd rhan mewn gwersi yn yr ardal allanol yn gwneud tua tri mis ychwanegol o gynnydd mewn datblygiad cymdeithasol ac emosiynol (EEF, 2021). Atgyfnertha hyn at gredu bod gweithgareddau yn yr ardal allanol yn cyfoethogi sgiliau cymdeithasol ac emosiynol yn ogystal â chynyddu agweddau cadarnhaol tuag at ddysgu (Mannion et al., 2015). Mae strategaethau metwybyddiaeth hefyd wedi’u nodi fel dulliau effeithiol. Noda’r EEF (2018) hefyd bod ymyriadau sy’n hyrwyddo’r sgiliau hyn yn galluogi dysgwyr i fonitro a rheoli eu dysgu eu hunain yn fwy effeithiol. Gall hyn gynnwys annog disgyblion i osod nodau personol i’w herio yn fwy, gan gefnogi datblygiad dysgwyr annibynnol a hyderus (Rickinson et al., 2004). 
Mae Llywodraeth Cymru wedi tanlinellu pwysigrwydd cynllunio cwricwlwm sy’n seiliedig ar dystiolaeth wrth feddwl am wersi ar gyfer yr awyr agored. Yn ôl y blog ‘Cynllunio Cwricwlwm: Tystiolaeth ac Arbenigedd’, trafodir sut y gall ysgolion ddefnyddio tystiolaeth gadarn i wneud penderfyniadau gwybodus am ddulliau addysg (Llywodraeth Cymru, 2023). Mae hyn yn cynnwys dysgu o ymholiadau proffesiynol a gwybodaeth ymchwil i ddatblygu profiadau dysgu ystyrlon yn yr awyr agored. 

Mae adroddiadau Estyn (2023) yn tynnu sylw at arferion effeithiol mewn ysgolion, gan gynnwys sut i ddatblygu dysgu yn yr ardal allanol. Er nad yw’r adroddiadau hyn yn enwi ysgolion penodol, maent yn cynnwys argymhellion a strategaethau y gall ysgolion eu mabwysiadu i wella dysgu yn yr ardal allanol. Enghraifft o hyn yw cynllunio datblygiad proffesiynol i staff er mwyn gwella eu sgiliau a’u hyder mewn addysgu yn yr awyr agored (Hwb, 2023). Enghraifft arall yw defnyddio adnoddau a chymorth allanol. Dylai ysgolion fanteisio ar yr hyn sydd ar gael gan sefydliadau allanol i wella eu darpariaeth dysgu yn yr ardal allanol (Hwb, 2022). 

Ar ôl pwyso a mesur yr ymchwil, gellid dweud ei bod hi’n hanfodol bod ysgolion yn ystyried eu cyd-destun unigryw wrth gynllunio a gweithredu strategaethau dysgu ardal allanol er mwyn sicrhau eu bod nhw’n canolbwyntio ar ddiwallu anghenion penodol eu dysgwyr. 

Datblygu’r flaenoriaeth yn Ysgol A 

Wrth edrych ar gynllun datblygu Ysgol A mae’n amlwg i mi y cysylltiad sydd rhwng y flaenoriaeth o ddatblygu dysgu yn yr ardal allanol a gweledigaeth yr ysgol. Noda Ysgol A (2024-2025) mai ei gweledigaeth fel ysgol yw ‘darparu addysg gynhwysol o safon uchel mewn awyrgylch sy’n galluogi pob plentyn i lwyddo’. Drwy wella’r amgylchedd dysgu allanol, mae’r ysgol yn sicrhau gofod diogel sy’n cefnogi lles emosiynol y disgyblion gan eu hannog i fod yn unigolion iach a hyderus. Bydd gweithredu ar y flaenoriaeth yma yn galluogi i ddisgyblion ddatblygu sgiliau hanfodol megis cymryd rhan mewn gwersi yn weithgar yn ogystal â’u hannog i fod yn fwy creadigol a mentrus. 

Mae datblygu’r amgylchedd ddysgu allanol yn rhan o CDY Ysgol A oherwydd y cysylltiad rhwng y gwaith yn yr ardal allanol a gwella sgiliau llafaredd a chyfathrebu disgyblion. Fel rhan o’u hunanwerthusiad ysgol, mae awdit man allanol a dargynfyddiadau o’r Prosiect Ymchwil Proffesiynol Cenedlaethol (Llywodraeth Cymru, 2019, gwelwyd yn CDY Ysgol A, 2024-2025) yn amlygu’r effaith gadarnhaol bod gweithgareddau mewn ardal allanol yn rhoi’r cyfle i ddisgyblion ymarfer a datblygu sgiliau cyfathrebu mewn gwahanol cyd-destunau. Dylid nodi bod hon yn flaenoriaeth genedlaethol ar gyfer Cwricwlwm i Gymru gan gefnogi’r broses o gynyddu ansawdd addysg yn y gymuned. Mae’r ffocws hefyd ar ymyrraeth yn yr ardal allanol yn canolbwyntio ar leihau effaith tlodi ar gyrhaeddiad addysgol gan gynnig cyfle i ddisgyblion i gael eu hysbrydoli mewn ffordd sy’n ymwneud â’u hanghenion ac adnoddau lleol ac felly yn pwysleisio ar y nod o sicrhau cyfleoedd i’r safon orau i bod disgybl (Llywodraeth Cymru, 2024). 

Er mwyn gweithredu’r flaenoriaeth o ddatblygu’r ardal allanol, mae’r ysgol wedi datblygu cynlluniau a gweithgareddau sydd wedi’u paratoi’n benodol i wella profiadau dysgu disgyblion yn yr awyr agored. Meini prawf llwyddiant Ysgol A ar gyfer y flaenoriaeth hon yw monitro llwyddiant trwy holiaduron ymarferol cyn ac ar ôl gweithredu er mwyn sicrhau bod y profiadau a ddarperir yn werthfawr ac yn effeithiol i’r disgyblion yn ogystal â defnyddio llais y disgybl fel ffactor allweddol. Gweithredir Ysgol Goedwig ymhob dosbarth gan sicrhau bod pob disgybl yn cael y cyfle i ddatblygu eu sgiliau corfforol, cymdeithasol, annibynnol a’u lles emosiynol. Mae Ysgol A hefyd yn canolbwyntio ar helpu’r disgyblion i reoli eu hymatebion emosiynol drwy gydweithio ag eraill a chynyddu eu hyder yn eu gallu i ddysgu mewn amgylcheddau awyr agored. Mae athrawon yr ysgol yn cael hyfforddiant yn y maes dysgu allanol gan Kim Hudson o Inspiring Outdoors (Hudson, 2025), ac yn sicrhau eu bod yn datblygu eu hyder i ddysgu gwersi yn yr awyr agored. Mae hefyd gefnogaeth barhaus gan y gymuned yn chwarae rhan allweddol gan sicrhau bod y ddarpariaeth ar gyfer dysgu yn y man allanol yn cyfoethogi’r dysgu. 

Mae camau gweithredu’r flaenoriaeth hon yn cynnwys datblygu dealltwriaeth y staff o ddysgu yn y man allanol trwy ddulliau ymchwil a modelau cynllunio gan gynnwys darllen ymchwil ddiweddaraf a chasglu arferion da o fewn yr ysgol yn ogystal â ysgolion eraill. Mae Ysgol A hefyd yn datblygu ardaloedd penodol pellach e.e gerddi, bocsys plannu ac ardaloedd achwilio.

Er mwyn gwerthuso llwyddiant y flaenoriaeth hon, defnyddia Ysgol A brosesau gwerthuso meintiol gan gymhwyso strategaethau gwerthuso yn seiliedig ar brofiadau dysgu. Trwy ddefnyddio sgyrsiau proffesiynol ac ail ymweld â chanfyddiadau holiadur llais y disgybl o ran eu barn am effaith yr ardal allanol, mae’r ysgol yn casglu tystiolaeth eang. Mae’r wybodaeth yma yn cael ei defnyddio er mwyn adolygu a phennu ffordd ymlaen gan sicrhau bod y cynlluniau yn parhau i fod yn effeithiol a bod y ddarpariaeth yn bodloni anghenion y disgyblion. 

Wrth gynnal cyfarfodydd ysgol gyfan mae’r ysgol yn defnyddio strategaethau myfyriol er mwyn rhannu arferion effeithiol. Mae’r staff yn cael eu hannog i fyfyrio ar eu hymarfer, trafod eu profiadau, a myfyrio ar sut y gallant wella’r dysgu yn yr ardal allanol. Drwy ddefnyddio’r wybodaeth hon, mae’r ysgol yn cynllunio’r camau nesaf gan sicrhau bod y myfyrdodau’n cael eu troi’n gamau gweithredu penodol i wella’r ddarpariaeth. 

Fe gynhaliodd yr ysgol holiadur llais y disgybl yn ddiweddar fel ffordd o gasglu data ynglŷn â effeithlonrwydd gwersi yn yr ardal allanol. Dengys y data a gasglwyd (CDY Ysgol A, 2024-2025) bod y mwyafrif o ddisgyblion yn mwynhau gwersi tu allan. Fodd bynnag, gwelir bod lefelau hyder a hapusrwydd wrth weithio tu allan yn amrywio yn enwedig ymysg digyblion iau yr ysgol. Un ddamcaniaeth gellid dweud sy’n bwydo i fewn i’r canlyniad yma yw un Vygotsky (1978). Dywed bod rôl cymorth gan oedeolion (sgaffaldio) yn bwysig o fewn datblygu dysgu. Gall yr ardal allanol deimlo’n llai dan rheolaeth i blant iau sy’n gwneud iddynt deimlo yn fwy ansicr. O ran adborth, mae’r disgyblion yn gwerthfawrogi dysgu am fyd natur, chwaraeon, a chael awyr iach. Fodd bynnag, nodwyd ambell i her megis anhawster talu sylw, ymddygiad eraill a pheryglon megis mynd ar goll neu ddamweiniau. Mae’r adborth hwn yn rhoi mewnwelediad gwerthfawr i gryfderau a heriau dysgu yn yr awyr agored ac yn cynnig cyfle i Ysgol A i fireinio ei strategaethau er mwyn gwneud y profiadau hyn mor llwyddiannus â phosibl. 

Drwy’r broses hon o werthuso, mae Ysgol A yn sicrhau bod ei flaenoriaeth ar ddatblygu’r ardal allanol yn parhau i fod yn fodd o wella addysg disgyblion a chyfoethogi eu profiadau dysgu. 

Wrth bwyso a mesur hyn, gwelir bod yr ysgol wedi gwneud gwaith sylweddol i weithredu’r flaenoriaeth o ddefnyddio dysgu yn yr ardal allanol. Cryfder amlwg yw’r dull strwythuredig o gynllunio gweithgareddau sy’n cysylltu’n uniongyrchol â’r cwricwlwm. Gellir dweud bod angen gwneud rhagor i sicrhau bod yr holl athrawon yn teimlo’n hyderus wrth gyfllwyno gwersi yn yr awyr agored. Gallai’r ysgol hefyd archwilio ffyrdd o werthuso effaith y dulliau hyn yn fanwl er mwyn gwneud gwelliannau parhaus a sicrhau bod y dysgu o fudd i bod disgybl, yn enwedig y disgyblion sydd yn gofidio am ddysgu yn yr ardal allanol. 

Adfyfyrio a gwerthuso 

Er mwyn atgyfnerthu’r flaenoriaeth yma o fewn fy ngwersi yn fy amser fel darpar athrawes yn Ysgol A, llwyddais i gynnal gwers yn yr Ysgol Goedwig drwy ddarllen stori ac yna cynnal gweithgaredd casglu brigau o feintiau gwahanol ac yna eu haddurno. Roedd hyn yn gyfle gwych i wneud gwaith celf yn yr awyr agored. Roedd yna ambell i her yn enwedig sicrhau rheolaeth y dosbarth mewn lleoliad agored eang, ond gyda chymorth staff ychwanegol roedd y disgyblion wedi aros ar dasg. Roedd y wers hon yn gyfle i ymgorffori’r cwricwlwm i mewn i wersi yn yr ardal allanol ond yn fwy na dim, roedd y wers hon yn helpu'r disgyblion i weld dysgu fel rhywbeth byw a chyffrous, nid rhywbeth sy'n digwydd o fewn pedair wal yn unig.

Casgliad

Mae’r aseiniad hwn wedi rhoi cyfle i mi adfyfyrio’n fanwl ar ddatblyiad ysgolion a phwysigrwydd CDY. Drwy edrych ar lenyddiaeth ac ymchwil, dysgais fod CDY effeithiol yn rhoi cyfeiriad clir i ysgolion ac yn gallu cael effaith gadarnhaol ar safonau academaidd a lles disgyblion (Bush a Bell, 2020; Estyn, 2022). 

Mae’r gwaith hwn wedi ehangu fy nealltwriaeth o’r heriau sy’n wynebu ysgolion wrth weithredu CDY. Wrth edrych yn benodol ar y flaenoriaeth o ddatblygu’r ardal allanol yn Ysgol A, dysgais am y manteision sylweddol sydd i’w hennill drwy ddefnyddio’r dull hwn megis datblygiad sgiliau cymdeithasol ac annibynniaeth disgyblion (Waite, 2011; Fjortoft, 2004). Serch hyn, dengys yr ymchwil bod yna heriau yn gysylltiedig hefyd, megis cyfyngiadau adnoddau ac risgiau iechyd (Rickinson et al., 2004; O’Brien & Murray, 2007). Er gwaethaf y rhwystrau hyn, awgryma’r ymchwil bod cynllunio strategol gofalus yn sicrhau bod y manteision yn cael eu gwireddu (Estyn, 2023). 

Mae’r profiad hwn wedi cael effaith uniongyrchol ar fy ymarfer addysgu gan fy mod bellach yn fwy ymwybodol o’r angen i wneud penderfyniadau ar sail tystiolaeth. Mae hyn yn cyd-fynd gyda’r Safonau Proffesiynol er enghraifft Safon 1.2 sef ‘Gwybodaeth a Dealltwriaeth Broffesiynol’ (Llywodraeth Cymru, 2017) gan fy mod wedi defnyddio ymchwil academaidd a chanllawiau polisi i lywio fy nealltwriaeth o sut i wella profiadau dysgu disgyblion yn yr awyr agored. 

Wrth fynd ymlaen gyda’m ymarfer addysgu, byddaf yn ymgorffori dulliau dysgu yn yr ardal allanol tra’n sicrhau fy mod yn defnyddio dulliau asesu effeithiol i fonitro effaith y dull hwn ar gynydd disgyblion. Byddaf hefyd yn datblygu fy arweinyddiaeth broffesiynol a dealltwriaeth o gynllunio CDY gan ei fod yn hanfodol i sicrhau bod unrhyw newidiadau byddaf yn eu gweithredu yn gynaliadwy ac yn cael effaith barhaol ar addysg disgyblion. 

